
Európai civil társadalom: realitás vagy utópia?

Dolgozatom középpontjában a civil társadalom és az Európai Unió áll. A civil társadalommal kapcsolatban több probléma is felmerül: a fogalma nem egységes; másképp fejlődött keleten és nyugaton, valamint az egyes országok civil szektora is különböző. Ebből arra lehet következtetni, hogy az európai civil társadalom kialakulása utópia. Ennek ellenére a dolgozatomból kiderül, hogy a civil társadalom két – az Európai Unió számára – fontos funkcióval rendelkezik: csökkenteni tudja a demokrácia deficitet, illetve ellenőrizni tudja a hatalmat. Emiatt nemcsak hogy reális az európai civil társadalom kialakítása vagy kialakulása, hanem szükséges is.
A dolgozatom első felében áttekintem a civil társadalom fogalmait, szakaszait, kapcsolatát az Európai Unióval, illetve néhány tagállam civil szektorát. Ezt követően a civil társadalom fentebb említett két funkcióját ismertetem, majd kitérek azokra a technikákra, amelyek segítik a civil társadalmat a funkciójuk betöltésében. Végül egy közvélemény-kutatást mutatok be, melynek központi témája a civil társadalom és az Európai Unió.



